钦定古今图书集成/明伦汇编/官常典/第796卷 > 王玉汝
## 钦定古今图书集成/明伦汇编/官常典/第796卷 > 王玉汝

按《元史》本传：“玉汝，字君璋，郓人。少习吏事。金末，迁民
南渡，玉汝奉其亲，从间道还行台严实入据郓，署玉
汝为掾史，稍迁补行台令史。中书令耶律楚材过东
平，奇之，版授东平路奏差官。以事至京师，游楚材门，
待之若家人父子然。实年老，艰于从戎，玉汝奏请以
本府总管代之行。夏津灾，玉汝奏请复其民一岁，济”
州长官欲以州直隶朝廷，大名长官欲以冠氏等十
七城改隶大名，玉汝皆辨正之。戊戌，以东平地分封
诸勋贵，裂而为十，各私其人，与有司无相关。玉汝曰：
“若是，则严公事业存者无几矣。”夜静，哭于楚材帐后。
明日，召问其故，曰：“玉汝为严公之使，今严公之地分
裂而不能救，止无面目还报，将死此荒寒之野，是以
哭耳。”楚材恻然良久，使诣帝前陈愬、《玉汝》进言曰：“严
实以三十万户归朝廷，崎岖兵间，三弃其家室，卒无
异志，岂与他降者同。今裂其土地，析其人民，非所以
旌有功也。”帝嘉玉汝忠款，且以其言为直，由是得不
分。迁行台知事，仍遥领平阴令。辛丑，实子忠济袭职，
授左右司郎中，遂总行台之政。分封之家，以严氏总
握其事，颇不自便。定宗即位，皆聚关下，复欲剖分东
平地。是时，众心危疑，将俛首听命，玉汝力排群言，事
遂已。宪宗即位，有旨令常赋外岁出银六两，谓之包
垛银。玉汝曰：“民力不支矣。”纠率诸路管民官愬之阙
下，得减三分之一。累官至龙虎卫上将军、泰定军节
度使，兼兖州管内观察使，充行台参议。壬子，以病谢
事杜门，日以经史自娱。乙卯，忠济使人谓玉汝曰：“君
闲久矣，可暂起，为吾分忧。”玉汝坚辞，以参议印强委
之，不得已，起视事。仅五六日，裁画署置，焕然一新。八
月既望，有星殒庭中，已而玉汝卒。